stanford-oval/wikipedia huggingface dataset:
היישוב היהודי בעזה
היסטוריה > התקופה הערבית הקדומה

הכובשים הערבים לא גירשו את יושבי העיר היהודים והנוצרים ולאורך כל תקופת השלטון הערבי התקיים היישוב היהודי בעזה ברציפות עד אמצע המאה ה-11, אז חרבה העיר.
ידועים מתקופה זו: רבי משה העזתי הנקדן (~800–825) ורבי אפרים בן שמריה העזתי, ממנהיגי הקהילה היהודית בפוסטאט שבמצרים שמוצאו מעזה. השתמרה התכתבות מאותה תקופה בין חכמי פוסטאט וחכמי עזה, בנושא ירושה שעמד בלב פולמוס הלכתי ביניהם, על מכתבו של 'קהל עזה' חתומים חמשה עשר ממנהיגי העיר ובראשם ישועה בר נתן, "ישועה החבר בסנהדרין גדולה בירבי נתן, נין גור אריה" שהיה מיוחס לנשיאים משבט יהודה. כתב יד שהתגלה בגניזה הקהירית מלמד על פולמוס שהתגלע בין דוד בן דניאל מזרע ראשי הגולה בבבל ובין משפחת הגאונים לבית הכוהנים בשאלה האם עזה ואשקלון נכללות בגבולות ארץ ישראל או לא, וגם פולמוס זה מורה על קיומה של קהילה יהודית בעיר עזה בתקופה זו.
קיימת אי-בהירות לגבי קיומם של יישובים יהודיים קטנים סביב לעיר עזה בראשית האלף הראשון לספירה, לפי שמחה אסף הוכרחו יהודי הפזורה היהודית שסביב עזה בתקופה זו לעקור אל תוך העיר. אך לפי בנימין זאב קדר אין להשערה זו ביסוס מספיק. פיוט בן התקופה, שנכתב בידי הפייטן רבי שמואל בירבי הושענא, מקונן על גזירה שנחתה על יהודי האזור באותה תקופה: ”וּבְנֵי עַזָּה גִידֵד, וּקְהַל חַצֵרֶיהָּ נִידֵד”, הגרסה 'חצריה' תומכת בקיומה של פזורה יהודית סביב עזה. אך קיימת גם גרסה מקבילה: ”וּקְהַל חַצֵרִים נִידֵד”, חצרים הוא כינוי עברי עתיק לרפיח וייתכן שהפייטן כלל בקינתו את יהודי רפיח ולא עסק בפזורה יהודית סביב עזה, שספק אם הייתה קיימת.
ב-1077 כבש אתסיז אבן אוק במהלך דיכוי מרד נגד הסלג'וקים את עזה, הוא החריב את העיר כליל והיישוב בה התחדש רק כעבור שני דורות. נוסעים יהודים שביקרו בארץ ישראל בתקופה זו, בנימין מטודלה ופתחיה מרגנסבורג, אינם מזכירים את עזה כלל וגם יהודה אלחריזי שעבר בעזה ב-1218 בדרכו ממצרים לירושלים והוא אינו מתאר מפגש עם יהודים בעיר.
היסטוריה > התקופה הצלבנית

עם הכיבוש הצלבני וכינון ממלכת ירושלים בשליש הראשון של המאה ה-12 נמלטו תושבי עזה מעירם והיא נמסרה למסדר אבירי היכל שלמה שיישבוה מחדש. לא נמצאו ידיעות על יהודים בעיר באותה תקופה, ולכן רווחת ההנחה שגורלם היה זהה לזה של יתר תושבי העיר המוסלמים והיישוב היהודי בעזה חדל להתקיים בתקופה זו עד התקופה הממלוכית. רבי אברהם אבולעפיה מזכיר במאה ה-13 את ”פירוש התורה שחיבר ר' צדקה הלוי מעיר עזה”, אך קיימת מחלוקת בין החוקרים אם יש בכך תימוכין להתיישבות יהודית בעיר בתקופה זו.
היסטוריה > התקופה הממלוכית

עם הכיבוש הממלוכי חזרו יהודים לעזה ובעיר קמה קהילה יהודית שוקקת. כבר ברבע האחרון של המאה ה-14 (1384) דיווח נוסע נוצרי איטלקי בשם גוצ'י על יישוב יהודי בעזה, בדיווחו נמסר כי יהודי עזה עוסקים בייצור יין "ויינם הוא טוב". נוסע נוצרי אחר, בשם דה אנג'ליר, שביקר בעיר ב-1395, מתאר חלוקה של העיר לשכונות או רחובות, היהודים ברחוב אחד ושומרונים ברחוב אחר וכן הלאה. אולי בצורה כפויה, כדי להבחין בין בני הדתות השונות, חבשו תושבי עזה כיסויי-ראש בצבעים שונים: המוסלמים במטפחת לבנה, הנוצרים במטפחת בצבע כחלחל, השומרונים במטפחת לבנה בגוון אדום בהיר ואילו היהודים במטפחת צהובה.
בסביבות 1432, דיווח המרגל הבורגונדי ברטרנדון דה לה ברוקייר (אנ'), על מפגש עם יהודי סיציליאני בעזה. אזכור זה לבדו אין בו כדי לבסס ידיעה על נוכחות יהודית קבועה בעיר בראשית המאה ה-15, אך נראה כי התקיים רצף של נוכחות כזו, כפי שמעידים אזכורים מהמחצית השנייה של מאה זו. הנוסע היהודי בן פירנצה, משולם מוולטרה, מתאר בסיפור מסעו לארץ ישראל בשנת 1481 את העיר עזה:
”ארץ טובה ושמנה ופרותיה משובחים מאד. יש שם לחם ויין, שרק היהודים מכינים. היא בעלת אוכלוסייה גדולה. יש בה כ-70 משפחות יהודיות וכן ארבע משפחות של שומרונים.” הוא מספר כי היהודים יושבים בחלק העליון של העיר (הכוונה לג'בל אל מונטאר) – ”בראש (נמצאת) הייודיקה (הרובע היהודי) ובה הבית של דלילה (הפלישתית), והיה דר בתוכה שמשון הגיבור.” כמו כן הוא ראה את ”החצר הגדול אשר הפיל בחוזקתו ובתוקפו” והוא מוצא כי הבתים ההם עדיין חרבות ושוממות ”כי יראה כי החצר ההוא היה דבר גדול לפי מה שיראה עד היום הזה.” על קהילת היהודים הוא מספר כי יש להם בית כנסת יפה וקטן. יש להם שדות וכרמים. הנוסע מזכיר שמות של שני יהודים מעזה: רבי משה בן רבי יהודה ספרדי וחותנו רבי מאיר ספרדי צורף. ב-1486 או 1487 עבר בעיר רבי עובדיה מברטנורא במהלך מסעו לירושלים, גם הוא מתאר תיאורים דומים לאלו של משולם מוולטרה, אך מוסיף שהתארח בביתו של חכם אשכנזי בשם רבי שלמה מפראגה שברח מירושלים והשתקע בעזה ובביתו התכנסו בשבתות "כל זקני הקהל והפרנסים".
גם במאה ה-16 קיימות עדויות על יישוב יהודי בעזה, כנראה גדול מזה שהיה בעיר במאה ה-15. לפי דפתר עות'מאני משנת 1525–1526 התגוררו בעזה באותה שנה 95 משפחות יהודיות.
היסטוריה > התקופה העות'מאנית

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
אברהם דוד מעריך שבמאה הט"ז התגוררו בעיר עזה בין 100 ל-200 משפחות יהודיות.
בתחילת המאה ה-17 כיהן המקובל והפייטן ר' ישראל נג'ארה כרבה של הקהילה עד לפטירתו ב-1628 וקבורתו בבית העלמין היהודי שבה. לאחריו כיהן בנו רבי משה בן ישראל נג'ארה.
תושב העיר, המקובל נתן העזתי, הכריז על שבתי צבי כעל משיח בליל חג השבועות בשנת 1660[דרושה הבהרה].
בשנת 1674 דיווח כומר ישועי שהגיע אל העיר, שליהודים יש רובע משלהם. כומר נוצרי אחר שהגיע לעזה בשנת 1726 דיווח על קהילה יהודית בעיר, שבניה עוסקים במסחר ומשמשים כמתורגמנים.
בפברואר 1799 עם כיבוש הכוחות הצרפתיים בראשות נפוליאון את העיר, פרצה בה מגפת דבר והיהודים נטשו את העיר. בעשור הראשון של המאה ה-19 התבטל היישוב היהודי בעיר.
היסטוריה > במאה ה-19

ב־1835 ציווה איברהים פאשא לפרק את בית הכנסת שבעזה ולבנות באבניו מצודה במג'דל. בני הקהילה היהודית בחברון נטלו את דלתות העץ של בית הכנסת לבית הכנסת אברהם אבינו שבעירם.
ב־1839 פנו יוצאי הקהילה היהודית בעזה שהתגוררו בחברון לשר משה מונטיפיורי בבקשה לסיוע לחדש את הקהילה. מהאיגרת נראה שהקהילה ננטשה לאחר רצח חיים פרחי.
בשנת 1869, התגוררו בעזה שתי משפחות מיוצאי מרוקו שמקובל לראות בהן הגרעין המייסד להתיישבות היהודית החדשה בעיר. ואולם בתקופת עליית הביל"ויים, המסמלת את ראשית העלייה הראשונה (שנות ה-80 של המאה ה-19), החלו ניסיונות לחידוש היישוב היהודי בעזה. במסגרת ניסיונות אלו, ביקר בעיר ב-1882 זלמן דוד ליבונטין, שדיווח כי לא פגש בה אף יהודי. הוא הציע להקים את היישוב היהודי באזור עלי מונטר.
בשנת 1885 קרא זאב קלונימוס ויסוצקי, מראשי חובבי ציון, להקים התיישבויות יהודיות בלב ערים ערביות (כמו עזה, לוד ושכם) כדי לתת מענה נוסף לפרנסת העולים, מלבד המושבות החקלאיות שקמו אז. בשנת ה'תרמ"ז, 1886 דיווח יחיאל ברי"ל כי מתגוררים בעזה כבר 50 משפחות יהודיות. בני הקהילה המתחדשת היו בני היישוב הישן מירושלים, עיקרם מבני העדה הספרדית. נלוו עליהם עולים מרוסיה שעזבו את המקום לאחר זמן קצר. בית הכנסת ששימש את הקהילה המקומית במאה ה-18, אם היה במבנה עצמאי, נהרס או עבר לרשות המוסלמים, והקהילה המתחדשת ניהלה בתקופה הראשונה את תפילותיה בדירה שיוחדה לצורך כך.
ב-1895 נותרה בעיר קהילה יהודית מזערית ובה שתים עשרה משפחות, שניהלו יחסים מצוינים עם האוכלוסייה המוסלמית.
היסטוריה > במאה ה-20

החל מ-1907 כיהן הרב ניסים אוחנה כרב קהילת עזה, ייסד בה בית ספר ללימוד תנ"ך ותלמוד בשפה העברית, ואליעזר בן-יהודה נכח בפתיחה שלו. בנוסף, הוא התקין שם מקווה טהרה לנשים, ויזם הקמה של בית עלמין.
ואולם, במלחמת העולם הראשונה גורשו יהודי עזה וחלקם אף הוגלו מארץ ישראל. בגל התיישבות זה, ידוע כי חלק גדול מיהודי עזה עסקו במסחר וכי בין היתר החזיקו במונופול על יצוא אבטיח הפקועה ("חנדל") דרך הים מנמל עזה לנמל המבורג. את הירק גידלו הבדואים שבנגב בחולות, והוא שימש גם כתרופה פופולרית לעצירות. ענף חקלאי אחר, גידול דגן שעורה שהייתה מבוקשת לתעשיית הבירה, משך הרבה משפחות יהודיות נוספות עד לשנת 1916, השנה שבה פינו צבאות העות'מאנים והגרמנים את כל תושבי האזור לקראת ההתמודדות מול צבאות בריטניה ובני בריתה. לאחר המלחמה חזרו יהודים לעזה (במפקד 1922 נרשמו בה כ-50 יהודים), אך הם הוכרחו שוב לעזוב בעקבות מאורעות תרפ"ט.
בסקר הכפרים (1945) נמנו בנפת עזה 2,890 יהודים, מהם 80 בעיר עזה עצמה, אך מאז מלחמת העצמאות אין עוד יישוב יהודי בעיר. גם כאשר יושבה רצועת עזה לאחר מלחמת ששת הימים במסגרת יישובי חבל עזה (גוש קטיף, כפר דרום, ונצרים, ויישובי התוחמת הצפונית), לא התפתחה התיישבות יהודית בתוך העיר עזה עד לביצוע תוכנית ההתנתקות בשנת 2005. לאחר ביצוע ההתנתקות נסגרה רצועת עזה לישראלים לחלוטין.
לקריאה נוספת

א"ר מלאכי, לתולדות היישוב היהודי בעזה, הדואר, גיליונות ל"ו-ל"ז (תרצ"ג-תרצ"ד); תשי"ז-תשי"ח.
י. כנעני, "לתולדות היישוב היהודי בעזה, מסוף המאה ה-15 עד אמצע המאה ה-17", בתוך: ידיעות בחקירת ארץ-ישראל ועתיקותיה, שנה ה' (תרצ"ז) חוברת א'-ב', עמודים 33–41. (המאמר זמין לצפייה במאגר JSTOR לאחר הרשמה)
מאיר בניהו "לתולדות היישוב היהודי בעזה, מסוף המאה ה-17 ועד שנת תרפ"ט (1929)", בתוך: ידיעות החברה לחקירת ארץ ישראל ועתיקותיה, כ' (תשט"ז), עמודים 21–30. (המאמר זמין לצפייה במאגר JSTOR לאחר הרשמה)
מרדכי אלקיים, יהודי עזה בדור שעבר: פרקי זכרונות, שבט ועם, ז' (תשל"ג), עמודים 234–248
הרב יואל פרידמן, "עזה בספרות השו"ת בתקופה שלאחר גירוש ספרד", בתוך: התורה והארץ, ז' (תשס"ה), כפר דרום: מכון התורה והארץ, תשס"ה. עמודים 229–250
חגי הוברמן, יהודים בעזה, נצרים: מרכז למורשת יהודי עזה, תשנ"ג
חגי הוברמן, "ההיסטוריה היהודית של עזה", בתוך: התורה והארץ, ז' (תשס"ה), כפר דרום: מכון התורה והארץ, תשס"ה. עמודים 334–375 (מהדורה מעודכנת של החוברת 'יהודים בעזה')
הרב יעקב אריאל, קריאת מגילה בעזה, בתוך: התורה והארץ, ז' (תשס"ה), כפר דרום: מכון התורה והארץ, תשס"ה. עמודים 251–253
עדו ישראלי, חובבי ציון בעזה, סגולה 167, מאי 2025, עמ' 44–55
ישראל שפירא, עזה מאז ולתמיד: תולדות יהדות עזה, 2024
דינוגורגון

| דינוגורגון |
| --- | --- |

תקופה
סוף פרם 259–254 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
תת־סדרה:: גורגונופסיה
משפחה:: גורגונופסיים
סוג:: דינוגורגון
מין:: Dinogorgon rubidgei
שם מדעי
 Dinogorgon ‏ברום, 1936

דינוגורגון.
דינוגורגון (שם מדעי: Dinogorgon; מילולית: "גורגון נוראי") הוא סוג של זוחל מקבוצת התראפסידה ומשפחת הגורגונופסיים, אשר חי במשך סוף הפרם של דרום אפריקה שלפני 259 עד 254 מיליון שנה מזמננו. סוג זה תואר ב-1936 בידי החוקר הסקוטי-דרום אפריקאי רוברט ברום (אנ') על סמך ממצאים שהתגלו במדבר קארו ונכלל בו מין יחיד - ''Dinogorgon rubidgei, אשר נקרא לכבוד החוקר הדרום אפריקאי ברוס רובידג "Bruce Rubidge".
המאובנים של סוג זה התגלו בשנות ה-30 או ה-40 של המאה ה-20 בדרום אפריקה במספר תצורות שהכילו עוד סינאפסידים קדומים, של טורפים ואוכלי עשב שכנראה שימשו לו כמזון. ייתכן שנמצאו מאובנים שלו גם בטנזניה, זמביה ומלאווי, אך הדבר לא מאושר.
טורף גדול זה היה בעל גולגולת כבה ומוצקה באורך 40 ס"מ והגיע לאורך משוער של 3 מטרים. הוא היה בעל חוטם ארוך אך מעט צר ביחס לקרוביו. הלסתות החזקות היו בעלות עוצמת נשיכה חזקה עם ניבים מגודלות בקדמת הלסת ועוד מספר שיניים דמויות-ניבים לאורך הלסתות. מאפיינים אלה מרמזים שהיה טורף מובהק, אר ניזון מזוחלים גדולים. הוא דמה ביותר לסוג רובידגיה (Rubidgea).
הערות שוליים

↑  Viglietti, P.A., Smith, R.M., Angielczyk, K.D., Kammerer, C.F., Fröbisch, J. and Rubidge, B.S. (2016-10-10). "The Daptocephalus Assemblage Zone (Lopingian), South Africa: a proposed biostratigraphy based on a new compilation of stratigraphic ranges". Journal of African Earth Sciences. 113: 153–164. Bibcode:2016JAfES.113..153V.
לבידוזאוריקוס

| לבידוזאוריקוס |
| --- | --- |
 
תקופה
פרם 279–272 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
משפחה:: קוטילוזאוריה
סוג:: לבידוזאוריקוס
מין:: Labidosaurikos meachami
שם מדעי
 Labidosaurikos

לבידוזאוריקוס (שם מדעי: Labidosaurikos; מילולית: "לטאת מלקחיים") הוא סוג של חולייתן נכחד מהמשפחה  Captorhinidae, שהיה אולי מראשוני הזוחלים האמיתיים. הוא התקיים בתקופת הפרם באמריקה הצפונית שלפני 279 עד 272 מיליון שנה מזמננו.
הסוג תואר ב-1950 בידי החוקר ג'ון וויליס סטובאל (John Willis Stovall) על סמך ממצאי מאובנים שהתגלו בתצורות ערוגות הפרם של טקסס ואוקלהומה (אנ'), בהם התגלו מספר סינאפסידים, דו-חיים וזוחלים קדומים שונים. בסוג זה כלול מין יחיד - Labidosaurikos meachami.
הסוג היה קרוב לקפטורינוס והגיע לאורך של 1.5 מטר. במראהו דמה ללטאה מגושמת עם זנב קצר יחסית וגולגולת בעל "כיפה" רחבה אך לסתות צרות דומות מעט לחדק עם שיניים קטנות רבות, גדולות יותר בתוך הלסת העליונה מהתחתונה, המזכירות זוחלים פרימיטיביים או דו-חיים. אורך הגולגולת הידועה של הסוג הגיע ל-280 מ"מ, מה שאומר שהייתה גדולה יחסית לגודל הגוף. מבנה השיניים שלו מרמז שהיה אוכל צמחים קרקעיים.
ביארמוסוכוס

| ביארמוסוכוס |
| --- | --- |
 
תקופה
פרם, 267 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
תת־סדרה:: Biarmosuchia
משפחה:: Biarmosuchidae
סוג:: ביארמוסוכוס
מינים
 Biarmosuchus tener  Biarmosuchus tchudinovii
שם מדעי
 Biarmosuchus ‏צ'ודינוב, 1960

ביארמוסוכוס (שם מדעי: Biarmosuchus; מילולית: "תנין ביארד") הוא סוג של סינאפסיד אשר חי במשך הפרם שלפני 267 מיליון שנה ברוסיה. משמעות שמו הוא מהמונח ביארלנד (אנ') - השם הנורדי העתיק של הים הלבן.
מאפיינים

המאובנים שלו התגלו לראשונה ב-1960 במשקעי אבן חול עתיקים מהרי אורל ואלה תוארו בידי החוקר הרוסי פיוטר צ'ודינוב (Petr Konstantinovich Tchudinov) וכללו 2 גולגולות חלקיות. מין שני בסוג - Biarmosuchus tchudinovi, התגלה ב-1999 באודמורטיה, רוסיה.
במראהו היה זה סינאפסיד בינוני בעל גולגולת מוארכת באורך 15 ס"מ עד 21 ס"מ בבגרו ואורכו הגיע כנראה לאורך 1.5 עד 2 מטרים. הוא היה טורף בעל רכסי ניבים בולטים בקדמת לסתותיו ומאחוריהם עוד מספר שיניים חותכות. היו לו עיניים קטנות מוקפות בליטה טבעתית. בצורתו דמה מעט לכלב או זאב בעל מראה לטאי והוא היה קרניבור שניזון מטרף, כנראה של זוחלים מקומיים וסינאפסידים קטנים יותר.
הוא היה קרובו של הסוג אאוטיטאנוסוכוס (Eotitanosuchus) והסוג Ivantosaurus. שלושתם קרובים אך בעלי מספר מאפיינים מבדילים, המשמשים את החוקרים נגדם.
ארקטופס

| ארקטופס |
| --- | --- |
 איור של ארקטופס
תקופה
סוף פרם 259–254 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
תת־סדרה:: גורגונופסיה
משפחה:: גורגונופסיים
סוג:: ארקטופס
מין:: Arctops willistoni
שם מדעי
 Arctops ‏Watson, 1914

ארקטופס (שם מדעי: Arctops; מילולית: "פני דוב") הוא סוג של זוחל מקבוצת התראפסידה, שחי בסוף תקופת הפרם בדרום אפריקה. לתראפסיד זה הייתה גולגולת מוארכת באורך 30 סנטימטרים שהזכירה גולגולת יונק, והייתה בעלת ניבים ארוכים בקדמתם, דומות לניבי סמילודון. אורך הגוף הגיע ל-2 מטרים בממוצע.
הסוג התגלה לראשונה בדרום אפריקה, תואר ב-1914 בידי החוקר דייוויד מרדית' סירס ווטסון (אנ') והוא כלל בתוכו 3 מינים: A. willistoni‏, A. watsoni ו-A. kitchingi. בסוג זה קיים רק המין A. willistoni נחשב לתקף בעוד השאר בטלים ונחשבים לנרדפים למין הראשון או משויכים לסוג Smilesaurus.
התראפסיד ידוע רק ממספר גולגולות, והוא נקרא בשמו עקב המבנה החזק שלהם שהזכיר גולגולת דוב. הוא היה טורף מטיל אימה דומה לגורגונופס שארב כנראה לטרף איטי כמו תראפסידים אחרים, זוחלים שונים ואולי גם דו-חיים. לצידו חיו מינים דומים ממשפחת הגורגונופסיים.
לופאוזאורוס

| לופאוזאורוס |
| --- | --- |
 
תקופה
פרם 295 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
סדרה:: פליקוזאוריה
משפחה:: Edaphosauridae
סוג:: לופאוזאורוס
מין:: Lupeosaurus kayi
שם מדעי
 Lupeosaurus ‏רומר, 1937

לופאוזאורוס (שם מדעי: Lupeosaurus; מילולית: "לטאה מביכה") הוא סוג של זוחל קדום מסדרת הפליקוזאוריה, אשר חי באמריקה הצפונית של הפרם לפני 295 מיליון שנה מזמננו. הוא היה קרוב של האדפוזאורוס וה-Glaucosaurus וכמותם היה בעל מפרש גבי מפוצל אך נמוך יחסית.
הסוג תואר בידי החוקר אלפרד רומר (אנ') ב-1937 והוא הכיל מין בודד – Lupeosaurus kayi.
הוא ידוע ממספר שלדים מאובנים מקוטעים של שני דגימות שהתגלו בטקסס, של עצמות הגוף הגוף ושל אחורי הגולגולת. זוחל קדום זה הגיע לאורך של 3 מטרים ולמשקל 166 ק"ג בקירוב, כך שהיה קטן יותר מהאדפוזאורוס. היו לו גפיים חזקות ומתאמות לתנועה מהירה יחסית וחלק מהחוקרים סוברים כי היה טורף, מאחר שהיה גדול מכדי לצוד רק חרקים אך גם לא היה אוכל צמחים מובהק.
הערות שוליים

↑  Benson, R.J. (2012). "Interrelationships of basal synapsids: cranial and postcranial morphological partitions suggest different topologies". Journal of Systematic Palaeontology. 10 (4): 601–624. doi:10.1080/14772019.2011.631042.
↑  Romer, A.S.; Price, L.W. (1940). Review of the Pelycosauria. Geological Society of America Special Papers. pp. 400, 403. ISBN 9780813720289
↑  Palaeos Vertebrates Synapsida: Edaphosauridae (2), palaeos.com
טיטנופוניוס

| טיטנופוניוס |
| --- | --- |
 
תקופה
פרם, 268–265 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
תת־סדרה:: דינוצפאליה
משפחה:: אנטאוזאוריים
סוג:: טיטנופוניוס
מינים
 Titanophoneus potens  Titanophoneus adamanteus
שם מדעי
 Titanophoneus

טיטנופוניוס.
טיטנופוניוס (שם מדעי: Titanophoneus; מילולית: "רוצח טיטאני") הוא סוג של תראפסיד גדול שהתקיים במשך הפרם שלפני 268 עד 265 מיליון שנה ברוסיה. יצור זה היה אוכל בשר שהיה קרוב רחוק של היונקים המודרניים.
המאובנים שלו התגלו ליד הכפר איסקייבו בטטרסטן ושויכו למין Titanophoneus potens (קרוי על שם החוקר איוואן יפרמוב), כאשר המין Titanophoneus adamanteus (במקור מהסוג Doliosauriscus) התגלה במחוז אורנבורג.
מאפיינים

גולגולת הסינאפסיד הגיעה לאורך 80 ס"מ והייתה בעלת חוטם כבד מוארך בעל מבנה שיניים מוארך וזוג ניבים בולטות מקצה לסתותיו והיו לו לסתות שריריות עם פתחי צד בולטים לצידי הגולגולת. בבגרותו הגיע לאורך מוערך של 5 מטרים ומשקל של 600 ק"ג, כך שהיה טורף-על דומיננטי באזור חיותו. עם זאת הוא היה טורף פחות מפותח מהאינוסטרנסביה, כפי שנראה ממבנה צפיפות הגפיים המרמז שהיה איטי מכדי לרדוף אחר טרף.
סוג זה היה קרוב יחסית לדוליוזאוריסקוס והאנטאוזאורוס הדרום-אפריקאי ודמה מעט גם לבני המשפחה Estemmenosuchidae, בהם האסטמנוסוכוס.
לאונטוזאורוס

| לאונטוזאורוס |
| --- | --- |

תקופה
סוף פרם, 260–252 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
תת־סדרה:: גורגונופסיה
משפחה:: לאונטוזאורוס
סוג:: לאונטוזאורוס
מין:: Leontosaurus vanderhorsti
שם מדעי
 Leontosaurus

לאונטוזאורוס (שם מדעי: Leontosaurus) הוא סוג נכחד של תראפסיד גדול ממשפחת הגורגונופסיים, אשר חי בסוף הפרם של דרום אפריקה, כ-260 עד 252 מיליון שנה מזמננו.
הסוג תואר ב-1950 בידי החוקר רוברט ברום (אנ') והחוקרת מרג'רי גרינווד (Marjorie Greenwood) והכיל מין יחיד - Leontosaurus vanderhorsti. הוא התגלה בתצורות בלפור (Balfour Formation) שבמדבר קארו בדרום אפריקה.
סינאפסיד טורף זה היה קרובם של הרובידגיה והדינוגורגון וגם הגיע לגודל דומה של עד שלושה מטרים. כמותם היה בעל מבנה גולגולת כבדה ומבנה לסתות חזקות בעלות ניבים מזדקרים ששימושו להרוג טרף כמו זוחלים קדומים וסינאפסידים אחרים. היו לו גפיים ארוכות וזנב ארוך שעזר בייצוב וככל הנראה הוא היה טורף-על באזור מחייתו.
הערות שוליים

↑  Kammerer, Christian F. (2016). "Systematics of the Rubidgeinae (Therapsida: Gorgonopsia)". PeerJ. 4: e1608. doi:10.7717/peerj.1608. PMC 4730894. PMID 26823998
פריאזאורוס

| פריאזאורוס |
| --- | --- |
 Pareiasaurus serridens
תקופה
פרם 260–252 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: פרוקולופונומורפה
תת־סדרה:: Procolophonia
משפחה:: פריזאוריה
סוג:: פריאזאורוס
מינים
 Pareiasaurus nasicornis  Pareiasaurus peringueyi  Pareiasaurus serridens
שם מדעי
 Pareiasaurus ‏אוון, 1876

פריאזאורוס (שם מדעי: Pareiasaurus; מילולית: "לטאה בעלת קסדת לחיים") הוא סוג של זוחל קדום מסדרת הפרוקולופונומורפה שהתקיים במשך הפרם לפני 260 עד 252 מיליון שנה. הוא התגלה בתצורת "Beaufort Group" במדבר קלהרי שבדרום אפריקה.
הסוג תואר למדע בידי החוקר הבריטי ריצ'רד אוון ב-1876 וזוהו בו 3 מינים דומים.
יצור זה היה דומה במראהו לצב, והוא הגיע לאורך 2.5 מטרים והיה בעל רגליים עבות כשל פיל. הוא היה צמחוני בעל מקור קרני כשל צב ושיניים עבות ושטוחות מותאמות ללחיכת עלים. עורו כוסה בשריון גרמי שנועד להגנה מטורפים.
ברדיזאורוס

| ברדיזאורוס |
| --- | --- |
 
תקופה
אמצע הפרם 265–260 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: פרוקולופונומורפה
תת־סדרה:: Procolophonia
משפחה:: פריזאוריה
סוג:: ברדיזאורוס
מינים
 Bradysaurus baini  Bradysaurus seeleyi
שם מדעי
 Bradysaurus ‏Watson, 1914

ברדיזאורוס (שם מדעי: Bradysaurus; מילולית: "לטאה איטית") הוא סוג של זוחל גדול נכחד מסדרת הפרוקולופונומורפה, אשר חי באמצע הפרם של דרום אפריקה במדבר קארו לפני 265 עד 260 מיליון שנה מזמננו. הוא תואר ב-1914 בידי החוקר ד. מ. ס. ווטסון (אנ').
סוג זה התגלה בקבוצת ביופורט (Beaufort Group) שבקארו. במקור נכללו עוד מינים רבים בסוג אבל הועברו לסוגים אחרים. כיום ישנם רק 2 מינים בסוג בעוד מין נוסף, Bradysaurus vanderbyli בוטל מספק:
Bradysaurus baini - תואר ב-1892 בידי סילי
Bradysaurus seeleyi - תואר ב-1929 בידי הוטון ובונסטרה.
מינים נוספים ששויכו לסוג זה הועברו לסוגים קרובים כמו האמבריתוזאורוס שסווג לצידו.
היה זה מהגדולים שבפרוקולופונומורפים ובבני משפחתו לצד הסקוטוזאורוס והוא הגיע לאורך 2.5 עד 3 מטרים ולמשקל של חצי טון עד טון. במראהו דמה מעט לצב בעל גפיים חזקות וכוסה באוסטאודרם דמוי-קשקשים. אורך הגולגולת הגיע ל-42 עד 48 ס"מ והיה בעל מבנה כבד עם שיניים עבות וגבוהות שיועדו לטחינת צמחייה. עקב גודלו הוא יכל לשמור על טמפרטורה בהצלחה וגם להתגונן מטורפים כמו גורגונופסיים.
הערות שוליים

↑  Marco Romano, Fabio Manucci, Bruce Rubidge, Marc J. Van den Brandt (17 June 2021). "Volumetric Body Mass Estimate and in vivo Reconstruction of the Russian Pareiasaur Scutosaurus karpinskii". Frontiers in Ecology and Evolution. 9. doi:10.3389/fevo.2021.692035.
סכימנוזאורוס

| סכימנוזאורוס |
| --- | --- |

תקופה
פרם-טריאס תחתון 265–250 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
תת־סדרה:: תרוצפליה
משפחה:: Pristerognathidae
סוג:: סכימנוזאורוס
מינים
 S. ferox  S. watsoni  S. major
שם מדעי
 Scymnosaurus ‏ברום, 1903

סכימנוזאורוס (שם מדעי: Scymnosaurus; מיוונית עתיקה: "לטאת גור אריות") הוא סוג נכחד של תראפסיד מקבוצת התרוצפליה אשר חי בדרום אפריקה במשך הפרם עד לתחילת הטריאס שלפני 265 עד 250 מיליון שנה מזמננו.
הסוג תואר ב-1903 על ידי החוקר הסקוטי דרום-אפריקני רוברט ברום (אנ') והוא נחשב לבן למשפחה Scylacosauridae או ה-Lycosuchidae. כיום מזוהים 3 מינים מאומתים שלו: S. ferox‏, S. watsoni ו-S. major, בעוד מין רביעי מוצא: S. warreni, נחשב לעיתים למשוייך לסוג מוסכורינוס. מאובניהם של מרבית הפריטים לא היו מזוהות למעט הימצאתם ברחבי דרום אפריקה, מה שמקשה על איתורם המדויק. עם זאת הם הגיעו אל החוקר ברום, אשר עסק בזיהוים של תראפסידים שונים בין 1903 ל-1950.
היה זה התרוצפל הגדול ביותר, בייחוד אצל המין: S. major, אשר היה בעל גולגולת עבה ומוארכת באורך 210 מ"מ. היצור עצמו הגיע לגודל של צבוע מודרני והיה בעל מבנה שיניים ארוכות מכוסות אמייל שהותאם לקריעת טרף. הוא היה כנראה יצור חם דם עם מטבוליזם גבוה כמו אצל יונקים ועופות, על פי המבנה של פיו.
הערות שוליים

↑  J. Van Den Heever (1987), Dissertation Presented for the Degree of Doctor of Philosophy at the University of Stellenbosch
↑  Hancox, P.J; Rubidge, B.S (2001). "Breakthroughs in the biodiversity, biogeography, biostratigraphy, and basin analysis of the Beaufort group". Journal of African Earth Sciences. 33 (3–4): 563–577. doi:10.1016/s0899-5362(01)00081-1. ISSN 1464-343X.
בולוזאורוס

| בולוזאורוס |
| --- | --- |

תקופה
תחילת הפרם 289.5–273.6 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
משפחה:: Bolosauridae
סוג:: בולוזאורוס
מינים
 Bolosaurus striatus  Bolosaurus Major  Bolosaurus wire  Bolosaurus grandis
שם מדעי
 Bolosaurus

בולוזאורוס (שם מדעי: Bolosaurus; מילולית: "לטאת בולו") הוא סוג של זוחל נכחד מסדרת הפרוקולופונומורפה אשר התקיים במשך תחילת הפרם שלפני 289.5 עד 273.6 מיליון שנה מזמננו בצפון אסיה ובאמריקה הצפונית.
מאפיינים

סוג זוחל זה תואר בידי החוקר האמריקאי אדוארד דרינקר קופ ב-1878 על סמך שרידי מאובנים מטקסס ואוקלהומה בשטחי "החגורה האדומה של טקסס ואוקלהומה" "(Red Beds of Texas and Oklahoma). השרידים שגילה קופ כללו גולגולת חלקית ומרוסקת בעלת לסת ושרידי שיניים גדולות. ממצאים נוספים חלקיים התגלו בנהר מילבה שברפובליקת קומי, רוסיה.
זוחל זה היה נמוך ודומה מעט ללטאה אך גדול יותר ובעל גולגולת חזקה עם שיניים עבות וחזקות בעלות מבנה דמוי-עלה שהותאמו לתזונה צמחית. זוחל זה חי במדבריות שהיו נפוצים בפרם וניזון מצמחייה קשיחה שמצא.
הערות שוליים

↑  Marcello Ruta; Juan C. Cisneros; Torsten Liebrect; Linda A. Tsuji; Johannes Muller (2011). "Amniotes through major biological crises: faunal turnover among Parareptiles and the end-Permian mass extinction". Palaeontology. 54 (5): 1117–1137